text: রোহিঙ্গা এলাকায় ভোটার হতে চাচা-ফুফুর আইডিও লাগবে
  ঢাকা, শুক্রবার, ২০ এপ্রিল ২০১৮ | ৭ বৈশাখ ১৪২৫ | ৩ শাবান ১৪৩৯ | আপডেট ৪ মি. আগে
  ১৭ জুলাই ২০১৭, ১৬:১১ | আপডেট: ১৭ জুলাই ২০১৭, ১৭:০৫
  প্রতিবেশী মিয়ানমার থেকে আগত মুসলিম রোহিঙ্গা শরণার্থী ও অনুপ্রবেশকারী অধ্যুষিত বিশেষ এলাকায় বাংলাদেশি নাগরিকদের ভোটার হতে হলে বাবা-মায়ের পাশাপাশি চাচা-ফুফুর জাতীয় পরিচয়পত্রও (এনআইডি) লাগবে বলে জানিয়েছে নির্বাচন কমিশন (ইসি)।
  আজ সোমবার দুপুরে আগারগাঁওয়ে নির্বাচন কমিশন সচিবালয়ের ভবনে ভোটার তালিকা হালনাগাদ সংক্রান্ত কেন্দ্রীয় কমিটির সমন্বয় সভা শেষে ইসি সচিব মোহাম্মদ আবদুল্লাহ সাংবাদিকদের এসব কথা বলেন।
  ভোটার তালিকা হালনাগাদ কার্যক্রম সুষ্ঠু ও সুন্দরভাবে সম্পাদনের জন্য সাত পর্যায়ে সাত ধরনের কমিটি করা হয়েছে। কেন্দ্রীয় কমিটি, বিভাগীয় কমিটি, জেলা, উপজেলা, বিশেষ এলাকার জন্য আদালা কমিটি, সিটি করপোরেশন এলাকার জন্য কমিটি, ক্যান্টনমেন্ট এলাকার জন্য কমিটি আছে। এবারের ভোটার তালিকায় বাদ পড়া ৩৫ লাখ ভোটারকে অন্তর্ভুক্ত করার জন্য ইসি কাজ করবে।
  বাড়ি বাড়ি গিয়ে তথ্য হালনাগাদের সময় নাম সংশোধন বা ভোটার এলাকা পরিবর্তন করতে পারবেন কি না জানতে চাইলে ইসি সচিব বলেন, ১৩ নম্বর ফরম পূরণ করে ভোটার এলাকা স্থানান্তর করা যাবে। তথ্য হালনাগাদে নাম সংশোধনের বিষয়টি রাখা হয়নি। নাম বা অন্য যেকোনো সংশোধনের জন্য যেকোনো দিন নির্বাচন অফিসে যেতে হবে। আর এটা সারা বছরই করা যাবে।
  সারা বছরই যে কেউ নতুন করে তাঁর ভোটার আইডি করতে পারবে, সংশোধনের আবেদন করতে পারবে, সংযোজন-বিয়োজন করতে পারে, কোনো ত্রুটি-বিচ্যুতি থাকলে যেকোনো সময় উপজেলা নির্বাচন কার্যালয়ে এসে আবেদন করতে পারবেন বলেও জানান সচিব।
  নারী ভোটার বাড়ানোর বিষয়ে সচিব জানান, নারী ভোটার বাড়ানোর জন্য আমরা বিশেষ উদ্যোগ হাতে নিয়েছি। মহিলাবিষয়কমন্ত্রী এবং সেই মন্ত্রণালয়ের সচিবের সঙ্গেও এ বিষয়ে কথা হয়েছে। মহিলাবিষয়ক মন্ত্রণালয়াধীন যে অধিদপ্তরগুলো আছে, সেই অধিদপ্তরগুলোর বিভাগ, জেলা, উপজেলা লেভেলের কর্মকর্তারা আছেন তাদেরকে আমরা কমিটিতে অন্তর্ভুক্ত করার চেষ্টা করেছি। এ ছাড়া নারী নেতৃত্বে যারা আছেন বিশেষ করে নারী জনপ্রতিনিধি, এনজিও কর্মীদেরকে এই কার্যক্রমের সহযোগিতা আমরা চেয়েছি।